钦定古今图书集成/明伦汇编/宫闱典/第127卷 > 李坚
## 钦定古今图书集成/明伦汇编/宫闱典/第127卷 > 李坚

按《魏书阉官传》：“坚字次寿，高阳易人也。高宗初，因事
为阉人。文明太后临朝，稍迁至中给事中，赐爵魏昌
伯。小心谨慎，常在左右，虽不及王遇、王质等，而亦见
任用。高祖迁洛，转被委授，为太仆卿，检课牧产，多有
滋息。世宗初，出为安东将军、瀛州刺史。本州之荣，同
于王质。所在受纳，家产巨万。值京兆王愉反于冀州”，
坚勒众征愉，为愉所破。代还，遇风疾，拜光禄大夫。数
年卒。赠抚军将军、相州刺史，赐帛五百匹，以弟子昙
景为后，袭爵魏昌伯，为羽林监直后。